作者:馬致遠
標題:南呂・四塊玉天台路
內容:採藥童，乘鸞客，怨感劉郎下天台。春風再到人何在？桃花又不見開。命薄的窮秀才，誰教你回去來！紫芝路雁北飛，人北望，拋閃煞明妃也漢君王。小單于把盞呀剌剌唱。青草畔有收酪牛，黑河邊有扇尾羊，他只是思故鄉。潯陽江送客時，秋江冷，商女琵琶斷腸聲。可知道司馬和愁聽。月又明，酒又醒，客乍醒。馬嵬坡睡海棠，春將晚，恨不得明皇掌中看。《霓裳》便是中原患。不因這玉環，引起那祿山，怎知蜀道難！鳳凰坡百尺臺，堆黃壤，弄玉吹簫送蕭郎。送蕭郎共上青霄上。到如今國已亡，想當初事可傷，再幾時有鳳凰？藍橋驛玉杵閒，玄霜盡，何敢藍橋望行雲？裴航自有神仙分。原是個竊玉人，做了個賞月人，成就了折桂人。洞庭湖畫不成，西施女，他本傾城卻傾吳。高哉范蠡乘舟去。那裡是泛五湖？若綸竿不釣魚，便索他學楚大夫。臨邛市美貌才，名家子，自駕著個私奔坐車兒。漢相如便做文章士。愛他那一操兒琴，共他那兩句兒詩，也有改嫁時。巫山廟暮雨迎，朝雲送，暮雨朝雲去無蹤。襄王謾說陽臺夢。雲來也是空，雨來也是空，怎捱十二峰。海神廟彩扇歌，青樓飲，自是知音惜知音。桂英你怨王魁甚？但見一個傅粉郎，早救了買笑金，知他是誰負心？。